FPT ควัก 1.44 พันลบ. พัฒนานิคมฯเวียดนามให้เช่า 300 ไร่ รับรู้รายได้กลางปีหน้า!
FPT ควักเงินลงทุน 1.44 พันลบ. ซื้อสิทธิบริหารที่ดิน 300 ไร่ พัฒนานิคมฯเวียดนามให้เช่า รับรู้รายได้ปีหน้า
FPT ควักเงินลงทุน 1.44 พันลบ. ซื้อสิทธิบริหารที่ดิน 300 ไร่ พัฒนานิคมฯเวียดนามให้เช่า รับรู้รายได้ปีหน้า
18 พ.ค. 2564

นายธนพล ศิริธนชัย ประธานเจ้าหน้าที่บริหาร บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ FPT กล่าวว่า บริษัทได้ลงทุนจัดหาที่ดินเพื่อพัฒนาเป็นเขตอุตสาหกรรมและโลจิสติกส์พาร์คในพื้นที่เมืองบินห์เดือง ประเทศเวียดนาม โดยใช้เงินลงทุนประมาณ 1,435 ล้านบาท เพื่อซื้อสิทธิในที่ดินเกือบ 300 ไร่ มีอายุสัญญาเช่า 26 ปี สามารถพัฒนาเป็นพื้นที่เช่าถึง 2 แสนตารางเมตร ซึ่งการพัฒนาเฟสแรกคาดว่าจะเริ่มดำเนินการและเริ่มรับรู้รายได้ในช่วงกลางปี 2565
ส่วนงบลงทุนรวมในปี 64 บริษัทเตรียมวางแผนไว้ทั้งหมด 15,000-16,000 ล้านบาท โดยแบ่งเป็นการซื้อที่ดินและก่อสร้างที่ประมาณ 1 หมื่นล้านบาท ส่วนการพัฒนาโรงงานอุตสาหกรรมวางงบการลงทุนที่ 3-4 พันล้านบาท นอกจากนี้เป็นการลงทุนในพื้นที่เชิงพาณิชย์ อีกประมาณ 1-2 พันล้านบาท
สำหรับการพัฒนาโครงการใหม่ปี 64 บริษัทคาดว่าจะมีการส่งมอบพื้นที่เช่าสวนอุตสาหกรรม และโลจิสติกส์ ประมาณ 1 แสนตารางเมตร โดยมีโครงการที่ส่งมอบแล้วคือศูนย์กระจายสินค้า จังหวัดสมุทรปราการ นอกจากนี้เดือนที่ผ่านมาได้สร้างศูนย์โลจิสติกส์ที่จังหวัดขอนแก่น ส่วนโครงการอื่นที่อยู่ระหว่างการก่อสร้าง และจะทยอยส่งมอบ เช่น โครงการศูนย์กระจายสินค้าอัจฉริยะ จังหวัดอยุธยา 2 แห่ง เป็นต้น
ด้านธุรกิจ “เฟรเซอร์ส พร็อพเพอร์ตี้ โฮม” ที่อยู่อาศัยแนวราบมีดีมาด์เพิ่มขึ้น จากการ Work From Home และ Learn From Home คนจึงต้องการอยู่อาศัยในบ้านที่กว้างขึ้น โดยงวดไตรมาส 2/64 มียอดขายเติบโตมาที่ 8,255 ล้านบาท และมียอดโอน 3,163 ล้านบาท เพิ่มขึ้นจากไตรมาสก่อนหน้า 4% อย่างไรก็ตามถึงแม้จะมีความท้าทายเรื่องสินเชื่อบ้าน แต่เนื่องจากดีมานด์สูงบริษัทจึงทำการเปิดโครงการเพิ่มต่อไป
ทั้งนี้ ปัจจุบันมีโครงการที่อยู่ระหว่างพัฒนา 65 โครงการ คิดเป็นมูลค่ากว่า 79,000 ล้านบาท จากการเร่งการเปิดตัวโครงการใหม่ ส่งผลให้มียอดรีเซลของไตรมาส 2/64 (มกราคม-มีนาคม) อยู่ที่ 8,255 ล้านบาท ซึ่งปรับตัวสูงขึ้นจากไตรมาสก่อนหน้า 24%
โดยในปีนี้บริษัทวางแผนเปิดโครงการใหม่ทั้งหมด 18 โครงการ คิดเป็นมูลค่ารวม 22,500 ล้านบาท โดยในงวดไตรมาส 1/64 (ตุลาคม-ธันวาคม) ที่ผ่านมามีการเปิดตัวโครงการทั้งหมด 6 โครงการมูลค่ารวม 7 พันล้านบาท และไตรมาส 2/64 (มกราคม-มีนาคม) ที่ผ่านมามีการเปิดโครงการอีก 5 โครงการ
ส่วนธุรกิจ “เฟรเซอร์ส พร็อพเพอร์ตี้ อินดัสเทรียล” เป็นกลุ่มที่สร้างรายได้อย่างสม่ำเสมอจากค่าเช่า และค่าใช้บริการ โดยมีอัตราผู้เช่าโรงงานและคลังสินค้ารวม 82% จากการขาดแคลนตู้คอนเทรนเนอร์ จึงได้รับอานิสงค์ในการขยายตัวของ E-commerce ประกอบกับมีความต้องการ Warehouse ที่เพิ่มขึ้นด้วย
ด้านความคืบหน้าในการขายสินทรัพย์เข้ากองทรัสต์อุตสาหกรรมและโลจิสติกส์ (FTREIT) ได้ดำเนินการเสร็จสมบูรณ์แล้ว โดย FTREIT ได้เข้าลงทุนในสินทรัพย์ในกลุ่ม FPT มูลค่ารวม 5,600 ล้านบาท ซึ่งบริษัทได้บันทึกกำไรจากการขายทรัพย์เป็น 3 ล็อต คือในไตรมาส 4/63 (ก.ค.-ก.ย.) รับรู้ไปแล้ว 1,321 ล้านบาท, ในงวดไตรมาส 1/64 (ต.ค.-ธ.ค.63) รับรู้ไปแล้ว 266.7 ล้านบาท จากการขายอาคารโรงงาน 6 ยูนิต และในงวดไตรมาส 2/64 (ม.ค.-มี.ค.64) ที่ผ่านมารับรู้อีก 227 ล้านบาท
ทั้งนี้กลุ่มธุรกิจ “เฟรเซอร์ส พร็อพเพอร์ตี้ คอมเมอร์เชียล” ได้รับผลกระทบจากการระบาดของโควิด-19 ส่งผลให้ในส่วนของ Retail อย่างสามย่านมิตรทาวน์ ในงวดไตรมาส 1/64 มีจำนวนผู้เข้าใช้ลริการลดน้อยลงอยู่ที่ 37,000 คน เช่นเดียวกับกลุ่มโรงแรมที่ได้รับผลกระทบจากการท่องเที่ยว โดยมีอัตราการเข้าพักเฉลี่ยเพียง 24% เท่านั้น
ขณะที่อาคารสำนักงาน ยังมีดีมานด์การเช่าพื้นที่อย่างต่อเนื่อง โดยบริษัทวางกลยุทธ์รักษาฐานผู้เช่าปัจจุบัน รวมถึงมีมาตรการการป้องกันการแพร่ระบาดของโควิด-19 โดยอัตราการเช่ารวมทรงตัวที่ 91% อย่างไรก็ตามหากมีการกระจายการฉีดวัคซีนอย่างทั่วถึง ประกอบกับมีมาตรการผ่อนคลายเปิดประเทศธุรกิจต่างๆ ก็จะกลับมาดีขึ้น
“ในงวดครึ่งปีหลังของปี 64  (เม.ย.-ก.ย.) บริษัทได้รับผลกระทบจากการระบาดของโควิด-19 ระลอก 3 อย่างไรก็ตามเนื่องจากบริษัทมีความหลากหลายในการทำธุรกิจ จึงมีความยืดหยุ่นในการรับมือกับสถานการณ์ได้เป็นอย่างดี จึงคาดว่าผลการดำเนินงานของครึ่งปีหลังจะใกล้เคียงกับครึ่งปีแรกของปี 64 ที่ผ่านมา” นายธนพล ศิริธนชัย กล่าว
สำหรับผลประกอบการในไตรมาส 2/64 (มกราคม-มีนาคม) ภาพรวมบริษัทสามารถทำกำไรได้ที่ 516 ล้านบาท โดยบริษัทสามารถดำเนินงานได้ตามแผนที่วางไว้ ถึงแม้จะมีเจอปัจจัยกระทบอย่างสถานการณ์การระบาดของโควิด-19 และตัวเลขประมาณการณ์เศรษฐกิจที่ปรับตัวลดลงต่ำกว่า 2%